
ACORD 36/2007, DE 24 DE GENER DEL CONSELL DE 
L’AUDIOVISUAL DE CATALUNYA
Expedient núm. 45/2006-S TELEVISIÓ DE CATALUNYA, SA (Beautiful señoritas)

I. Antecedents

1. En la sessió de 20 de juliol de 2006 el Ple del Consell de l’Audiovisual de Catalunya va adoptar, entre d’altres, l’Acord 233/2006, mitjançant el qual s’obria, de conformitat amb el que disposa l’article 34 de l’Acord 3/2001, de 28 de febrer, pel qual s’aprova l’Estatut orgànic i de funcionament del Consell de l’Audiovisual de Catalunya, un període d’informació prèvia a fi de donar audiència a l’operador Televisió de Catalunya, SA, per tal que en el termini màxim de cinc dies hàbils, formulés, en els termes que estableix l’article 7 del Decret 278/1993, de 9 de novembre, les manifestacions que considerés oportunes arran de l’emissió del videoclip Beautiful señoritas el dia 15 de juliol  de 2006 a les 12,25 hores pel canal K3.

2. El 26 de juliol de 2006 va tenir entrada en aquest Consell (Registre d’entrada número 1552/2006) un escrit que signava el senyor Carles Vinyes, com a cap de l’Assessoria jurídica, actuant en nom i representació de Televisió de Catalunya, SA, en el qual es manifestava que els fets objecte d’expedient han estat ocasionats per un error del tot indesitjat; que han implementat mesures que passin a incrementar els controls interns per detectar continguts no adequats abans de la seva emissió, que incloguin solucions informàtiques que permetin detectar situacions semblants que no només depenguin de les persones, de forma que no es tornin a produir fets com el denunciat pel CAC. Considera que ha estat un cas fortuït, conseqüència d’un problema tècnic en el control dels continguts, en el que no ha existit cap intencionalitat per part de TVC; i sol·licita l’arxiu de l‘expedient. 
3. A la vista de les manifestacions de l’interessat, i prenent com a base els fonaments exposats a l’Acord d’obertura del període d’informació prèvia, el Ple del Consell de l’Audiovisual de Catalunya va decidir, mitjançant l’Acord 262/2006, de 26 de juliol, incoar un procediment sancionador a TELEVISIÓ DE CATALUNYA, SA, per l’emissió del videoclip Beautiful señoritas el dia 15 de juliol  de 2006 a les 12,25 hores pel canal K3 fet susceptible de constituir una infracció d’allò que preveu l’article 81 de la Llei 22/2005, de 29 de desembre, de la comunicació audiovisual de Catalunya.
4. Una vegada notificat l’Acord d’incoació a l’interessat, es van seguir els tràmits legalment establerts, fins que la instructora va dictar el corresponent plec de càrrecs que es va notificar a l’interessat, a qui es va atorgar, a més, un termini de deu dies per formular al·legacions i proposar les proves oportunes de les quals intentés valer-se en aquest expedient. Consta a les actuacions la notificació del plec de càrrecs i el tràmit d’audiència a l’interessat,  en la forma que estableix la Llei 30/1992, de 26 de novembre de règim jurídic de les administracions públiques i del procediment administratiu comú.

5. El 27 d’octubre de 2006, i dins del termini atorgat, va tenir entrada en aquest Consell (Registre d’entrada 1990/2006) un escrit signat pel senyor Ramon Rovira i Pol, director de comunicació, màrqueting i relacions institucionals, actuant en nom i representació de Televisió de Catalunya, SA, en què es reproduïen algunes de les al·legacions fetes al període d’informació prèvia i especificava quines havien estat les mesures per tal de detectar situacions similars així com reforçar la cadena de control dins del departament de continuïtat a fi que el fet no es torni a produir. I acaba sol·licitant la revisió d’aquest expedient amb la finalitat que es pogués arxivar. 

6. El 8 de gener de 2007 la instructora de l’expedient, desprès d’analitzar i valorar les al·legacions, va considerar procedent confirmar els càrrecs imputats i formular la corresponent proposta de resolució, que va ser notificada a l’interessat a fi que, en el termini de deu dies, pogués fer les al·legacions que considerés adients, de conformitat amb el que estableix l’apartat primer de l’article 14 del Decret 278/1993, de 11 de novembre, de procediment sancionador d’aplicació als àmbits de competència de la Generalitat.

7. El 19 de gener de 2007 s’ha rebut en aquest Consell un escrit signat pel senyor Carles Vinyes, com a cap de l’Assessoria jurídica, actuant en nom i representació de Televisió de Catalunya, SA en el qual es fan, en essència, les consideracions següents:

-En primer  lloc manifesta la seva disconformitat amb la proposta de resolució i s’oposa a la sanció que pretén aplicar el CAC. 
- En segon lloc considera que el contingut del vídeo “Beautiful señoritas” no afecta al desenvolupament físic, mental o moral del menor.

-En tercer lloc, al·lega que l’article 81 de la Llei de comunicació audiovisual de Catalunya no es troba en l`àmbit de la Llei de l’Estat 25/1994, de 12 de juliol, de televisió sense fronteres sinó en el de la Llei 8/1995, de 27 de juliol, d’atenció i protecció dels menors, per la qual cosa considera que en quest expedient és d’aplicació el règim d’infraccions i sancions que aquesta última Llei estableix.

- En quart lloc, manifesta que de considerar-se d’aplicació l’article 81.2 de la Llei de comunicació audiovisual de Catalunya, i tenint en compte que la conducta objecte d’aquest expedient sancionador es troba regulada en diferents lleis  el Consell hauria d’aplicar el “principi d’aplicació de la llei més favorable”.
-En cinquè  lloc considera que per tipificar la conducta infractora cal acreditar que el contingut del vídeo “Beautufull señoritas” pot afectar al desenvolupament físic, mental o moral dels menors.

- En sisè lloc, invoca l’interessat el principi de culpabilitat ates que, segons manifesta, en la conducta de TVC no ha existit cap culpa. Al·lega que el dret administratiu sancionador rebutja la responsabilitat objectiva, exigint en les conductes que han de ser sancionades la concurrència de dolo o culpa. 
En base a totes les al·legacions exposades sol·licita l’arxiu de l’expedient sancionador.
II. Fonaments de Dret

1. Anàlisi de les al·legacions

Pel que fa a les al·legacions primera, segona i cinquena, l’interessat considera que el contingut del vídeo ”Beautifull señoritas” no afecta al desenvolupament del menor i que caldria acreditar-ho per tipificar la conducta infractora. El fet que el propi interessat hagi senyalitzat el videoclip com a no recomanat per a menors de 18 anys, implica que el seu contingut no havia de ser emès en una franja horària en què les emissions anaven dirigides especialment a la infància. Estem davant un videoclip en què apareixen un home i una dona de la tercera edat practicant sexe de manera explícita a la cuina. Per tant, és clar que, anava dirigit a un públic adult, major de 18 anys i, per tant, no podia ser objecte d’emissió a les 12,25 hores d’un dissabte, i molt menys quan faltaven pocs minuts per ’inici del programa contenidor infantil Club Súper 3.
A les al·legacions tercera i quarta, l’interessat encabeix els fets que han donat origen al present expedient dins la Llei 8/1995, de 27 de juliol, i sol·licita l’aplicació del sistema d’infraccions i de sancions que en la mateixa s’estableixen, per considerar que són més beneficioses que les utilitzades en la proposta de resolució per tipificar i sancionar la conducta infractora, i  porta a col·lació el principi d’aplicació de la Llei més favorable.  Això és, invoca una mena de principi de ultraactivitat, atès que pretén que la Llei 8/1995, tingui una eficàcia profutur en aplicar-se les sancions que hi preveu, a uns fets esdevinguts sota la vigència de la Llei de la comunicació audiovisual de Catalunya. 

És a dir, sol·licita l’aplicació d’una norma que ha quedat superada per la Llei 22/2005, de 29 de desembre, de la comunicació audiovisual de Catalunya, que és la norma que es considera vigent en el moment en què es va produir la infracció. 
El fet que la Llei 8/1995 contingués un règim sancionador que pogués resultar més beneficiós a l’interessat no determina que l’aplicació de la Llei 22/2005 vulneri, com al·lega l’interessat, els drets fonamentals i el principi de seguretat jurídica. De fet, i com reiteradament declara la jurisprudència constitucional
 «la invocació de la vulneració dels drets fonamentals no pot constituir un mur davant la natural i necessària evolució de l’ordenament jurídic; la successió normativa no exigeix que s’hagi de dispensar un tractament idèntic a tots els supòsits amb independència dels temps en què es van originar.» 
A l’al·legació sisena, l’interessat invoca el principi de culpabilitat i esmenta la STC 246/1991. En aquest sentit s’ha de posar de relleu que tot i que l’esmentada Sentència declara que els principis inspiradors de l’ordre penal són d’aplicació, amb certs matisos, al Dret administratiu sancionador, també declara que «Este principio de culpabilidad rige también en materia de infracciones administrativas, pues en la medida en que la sanción de dicha infracción es una de las manifestaciones del ius puniendi del Estado resulta inadmisible en nuestro ordenamiento un régimen de responsabilidad objetiva o sin culpa -STC 76/1990 ( RTC 1990\76)-. Incluso este Tribunal ha calificado de «correcto» el principio de la responsabilidad personal por hechos propios -principio de la personalidad de la pena o sanción- [STC 219/1988 ( RTC 1988\219)]. Todo ello, sin embargo, no impide que nuestro Derecho administrativo admita la responsabilidad directa de las personas jurídicas, reconociéndoles, pues, capacidad infractora. Esto no significa, en absoluto, que para el caso de las infracciones administrativas cometidas por personas jurídicas se haya suprimido el elemento subjetivo de la culpa, sino simplemente que ese principio se ha de aplicar necesariamente de forma distinta a como se hace respecto de las personas físicas. Esta construcción distinta de la imputabilidad de la autoría de la infracción a la persona jurídica nace de la propia naturaleza de ficción jurídica a la que responden estos sujetos. Falta en ellos el elemento volitivo en sentido estricto, pero no la capacidad de infringir las normas a las que están sometidos.» 
A més del que s’acaba d’exposar, s’ha de portar a col·lació el contingut de l’article 130 de la Llei de l’Estat 30/1992, de 26 de novembre, de règim jurídic de les administracions públiques i del procediment administratiu comú que estableix que  «només poden ser sanciones per fets constitutius d’infracció administrativa les persones físiques o jurídiques, encara que només sigui per simple inobservança.»
Per tant, arran de tot el que s’ha exposat, es considera procedent desestimar les al·legacions de l’interessat.

2. Tipificació dels fets
L’emissió del videoclip Beautiful señoritas el dia 15 de juliol  de 2006 a les 12,25 hores, pel canal K3, vulnera allò que preveu l’apartat 2 de l’article 81 de la Llei 22/2005, de 29 de desembre, de la comunicació audiovisual de Catalunya que estableix que «Sense perjudici de l’adopció de les mesures tècniques pertinents, els continguts que puguin afectar el desenvolupament físic, mental o moral dels menors només poden ésser difosos després de les 22 hores i abans de les 6 hores. La difusió d’aquests continguts ha d’anar precedida d’un senyal acústic i s’ha d’identificar amb la presència d’un senyal visual durant tota l’emissió.

3. Qualificació de la infracció

El fet descrit constitueix una infracció tipificada a la lletra c de l’article 132 de la Llei 22/2005, de 29 de desembre, de la comunicació audiovisual de Catalunya, que considera infracció molt greu: «l’incompliment de qualsevol dels deures imposats d’acord amb aquesta llei amb relació a la protecció de la infància i la joventut, tant per part dels prestadors de serveis de comunicació audiovisual com dels distribuïdors de serveis de comunicació audiovisual, per a la distribució de programes de ràdio i televisió».
4. Sanció aplicable 
La infracció descrita, d’acord amb el que disposa la lletra a de l’article 136 de la llei dita i els criteris aplicats per la instructora en la proposta de resolució, és sancionada amb una multa de 90.001€, és a dir, la quantia mínima legalment establerta.

5. Autoritat competent per imposar la sanció

El  Consell de l’Audiovisual de Catalunya és l’òrgan competent per a imposar la sanció de conformitat amb el que estableix la lletra g de l’article 10 de la Llei 2/2000, de 4 de maig, del Consell de l’Audiovisual de Catalunya.

Analitzats els antecedents, fets i fonaments de dret i d’acord  amb el que disposa l’apartat g de l’article 10 i l’article 11 de la Llei 2/2000, de 4 de maig, del Consell de l’Audiovisual de Catalunya i l’article 34 de l’Acord 3/2001, 28 de febrer, pel qual s’aprova l’Estatut orgànic i de funcionament del Consell de l’Audiovisual de Catalunya, el Ple del Consell de l’Audiovisual de Catalunya  ha adoptat els següents:

ACORDS

1. Desestimar les al·legacions presentades pel senyor Carles Vinyes, com a cap de l’Assessoria jurídica, actuant en nom i representació de TELEVISIÓ DE CATALUNYA, SA.
2. Declarar l’operador TELEVISIÓ DE CATALUNYA, SA, responsable de la comissió d’una infracció molt greu tipificada a la lletra c de l’article 132 de la Llei 22/2005, de 29 de desembre, de la comunicació audiovisual de Catalunya. (Expedient 45/2006-S).
3. Imposar a l’operador de televisió una multa de NORANTA MIL EUROS (90.000€).

4. Notificar aquest Acord a TELEVISIÓ DE CATALUNYA, SA.
Barcelona,  24 de gener de 2007
Josep Ma Carbonell i Abelló

Dolors Comas d’Argemir i Cendra

President




Consellera secretària
� Per totes STC 38/1995, de 13 de febrer

